Stopnja DDV od dobav stanovanj po 1. januarju 2011

Pojasnilo DURS, št. 4230-145/2010, 10. 3. 2010

Davčni zavezanec prosi za pojasnilo glede stopnje davka na dodano vrednost od gradnje stanovanjskih objektov v Republiki Sloveniji po 31. 12. 2010.

V zvezi z navedeno problematiko smo od Ministrstva za finance prejeli pojasnilo št. 423-67/2010/2 z dne 1. 3. 2010, kot sledi v nadaljevanju:

Slovenija v zvezi s prodajo stanovanj za trg v skladu z uveljavljenim prehodnim obdobjem lahko uporablja nižjo 8,5-odstotno stopnjo DDV do 31. 12. 2010.

Slovenija v zvezi s prodajo stanovanj za trg v skladu z uveljavljenim prehodnim obdobjem uporablja nižjo, 8,5 % stopnjo davka na dodano vrednost (DDV). Prehodno obdobje poteče 31. decembra 2010. Po tem datumu Slovenija v skladu z Direktivo Sveta 2006/112/ES, s spremembami (Direktiva o DDV), ne bo več imela možnosti uporabljati nižje stopnje DDV za dobave stanovanjskih novogradenj, ki niso del socialne politike. Nižja stopnja DDV pa se bo v skladu z Direktivo o DDV na podlagi 11. točke Priloge I k Zakonu o davku na dodano vrednost (Zakon o davku na dodano vrednost – uradno prečiščeno besedilo, Uradni list RS, št. 10/2010; ZDDV-1) še vedno uporabljala za dobave stanovanj, stanovanjskih in drugih objektov, namenjenih za trajno bivanje, ter delov teh objektov, ki so del socialne politike ter na podlagi 11 a točke Priloge I k ZDDV-1 tudi za obnovo in popravila zasebnih stanovanj, razen materialov, ki so bistveni del vrednosti dobave.

Natančnejši kriteriji za izvajanje 11. točke Priloge I k ZDDV-1 so predpisani v 54. členu Pravilnika o izvajanju Zakona o davku na dodano vrednost (Uradni list RS, št. 141/06, 52/07, 120/07, 21/08, 123/08 in 105/09), v katerega je v sedmem odstavku vključena tudi definicija stanovanjskih objektov, za katere se, za potrebe obračuna DDV, šteje, da so del socialne politike. To so stanovanja, katerih uporabna površina stanovanja ne presega 120 m2 v večstanovanjskih hišah oziroma 250 m2 v individualnih hišah. Uporabna površina stanovanja je seštevek površine bivalnih prostorov.